# Main Index: Afrikaans

## Die Evangelie volgens Mattheus 8

### [1] [2] [3] [4] [5] [6] [7] [8] [9] [10] [11] [12] [13] [14] [15] [16] [17] [18] [19] [20] [21] [22] [23] [24] [25] [26] [27] [28]

> 8:1 En toe Hy van die berg afkom, het groot menigtes Hom gevolg;
> 8:2 en daar het 'n melaatse man gekom en voor Hom neergeval en gesę: Here, as U wil, kan U my reinig.
> 8:3 Daarop steek Jesus die hand uit en raak hom aan en sę: Ek wil; word gereinig! En dadelik is hy van sy melaatsheid gereinig.
> 8:4 En Jesus sę vir hom: Pas op dat jy dit aan niemand vertel nie, maar gaan vertoon jou aan die priester en offer die gawe wat Moses voorgeskrywe het, tot 'n getuienis vir hulle.
> 8:5 En nadat Jesus in Kapérnaüm ingegaan het, kom daar 'n hoofman oor honderd na Hom toe en smeek Hom
> 8:6 en sę: Here, my kneg lę tuis verlam en hy ly hewige pyne.
> 8:7 Daarop sę Jesus vir hom: Ek sal kom en hom gesond maak.
> 8:8 En die hoofman oor honderd antwoord en sę: Here, ek is nie werd dat U onder my dak inkom nie; maar spreek net 'n woord, en my kneg sal gesond word.
> 8:9 Want ek is ook 'n man onder gesag, en ek het soldate onder my. En vir hierdie een sę ek: Gaan! en hy gaan; en vir 'n ander een: Kom! en hy kom; en vir my dienskneg: Doen dit! en hy doen dit.
> 8:10 Toe Jesus dit hoor, het Hy Hom verwonder en aan sy volgelinge gesę: Voorwaar Ek sę vir julle, selfs in Israel het Ek so 'n groot geloof nie gevind nie.
> 8:11 Maar Ek sę vir julle dat baie sal kom van ooste en weste en saam met Abraham en Isak en Jakob sal aansit in die koninkryk van die hemele.
> 8:12 Maar die kinders van die koninkryk sal uitgedryf word in die buitenste duisternis. Daar sal geween wees en gekners van die tande.
> 8:13 Toe sę Jesus vir die hoofman oor honderd: Gaan, en laat dit vir jou wees soos jy geglo het. En sy kneg het gesond geword in daardie uur.
> 8:14 En toe Jesus in die huis van Petrus kom, sien Hy sy skoonmoeder siek lę aan die koors.
> 8:15 En Hy het haar hand aangeraak, en die koors het haar verlaat, en sy het opgestaan en hulle bedien.
> 8:16 En toe dit aand geword het, het hulle baie na Hom gebring, wat van duiwels besete was; en Hy het die geeste met 'n woord uitgedrywe; en almal wat ongesteld was, het Hy gesond gemaak,
> 8:17 sodat vervul sou word wat gespreek is deur Jesaja, die profeet, toe hy gesę het: Hy het ons krankhede op Hom geneem en ons siektes gedra.
> 8:18 En toe Jesus groot menigtes rondom Hom sien, het Hy bevel gegee om te vertrek na die oorkant.
> 8:19 En 'n sekere skrifgeleerde het gekom en vir Hom gesę: Meester, ek sal U volg waar U ook al mag gaan.
> 8:20 En Jesus sę vir hom: Die jakkalse het gate en die voëls van die hemel neste, maar die Seun van die mens het geen plek waar Hy sy hoof kan neerlę nie.
> 8:21 En 'n ander een van sy dissipels het vir Hom gesę: Here, laat my toe om eers te gaan en my vader te begrawe.
> 8:22 Maar Jesus sę vir hom: Volg My, en laat die dooies hul eie dooies begrawe.
> 8:23 En toe Hy in die skuit klim, het sy dissipels Hom gevolg.
> 8:24 En daar het 'n groot storm op die see gekom, sodat die skuit toe was onder die golwe; maar Hy was aan die slaap.
> 8:25 Daarop kom sy dissipels en maak Hom wakker en sę: Here, red ons, ons vergaan!
> 8:26 En Hy sę vir hulle: Waarom is julle bang, kleingelowiges? Toe staan Hy op en bestraf die winde en die see, en daar het 'n groot stilte gekom.
> 8:27 En die manne het hulle verwonder en gesę: Wat vir 'n mens is Hy, dat selfs die winde en die see Hom gehoorsaam is?
> 8:28 En toe Hy aan die oorkant kom, in die land van die Gergeséners, het twee duiwelbesetenes Hom ontmoet, wat uit die grafte uitgekom het en baie kwaai was, sodat niemand met daardie pad kon verbygaan nie.
> 8:29 En meteens skreeu hulle en sę: Wat het ons met U te doen, Jesus, Seun van God? Het U hier gekom om ons voor die tyd te pynig?
> 8:30 En ver van hulle af het 'n groot trop varke gewei.
> 8:31 En die duiwels het Hom gesmeek en gesę: As U ons uitdryf, laat ons toe om in die trop varke te vaar.
> 8:32 En Hy sę vir hulle: Gaan! Toe gaan hulle uit en vaar in die trop varke in; en daar storm die hele trop varke van die krans af die see in en kom in die water om.
> 8:33 En die wagters het gevlug; en toe hulle in die stad kom, het hulle alles vertel, ook wat met die besetenes gebeur het.
> 8:34 En kyk, die hele stad het uitgekom, Jesus tegemoet; en toe hulle Hom sien, smeek hulle dat Hy uit hulle gebied moet weggaan.